દિવાળીના પર્વે દારૂની રેલમછેલ કરવા રાપર તાલુકાના સાંય ગામે પોલીસે રવિવારે રાત્રીના દરોડો પાડીને ૧૨.૮૬ લાખનો દારૂ ઝડપી લીધો હતો. એક બૂટલેગરને ઝડપી લેવામાં પોલીસને સફળતા મળી હતી. જ્યારે બે બૂટલેગરની પોલીસે શોધખોળ હાથ ધરી છે. પોલીસે એક જ રાતમાં ૨૫ લાખથી વધુ કિંમતનો દારૂ જપ્ત કર્યો છે. આડેસર પીએસઆઈ જે.બી.ચૌધરી અને તેમની ટીમ મધરાત્રે સવા બે વાગ્યે સાંય ગામે અલ્પસિંહ ઊર્ફે ગોપાલસિંહ જાડેજાના વરંડામાં ત્રાટકી હતી. અહીંથી પોલીસે ૧૨ લાખ ૮૬ હજાર રૂપિયાનો દારૂનો જથ્થો અને 30 હજારની એક મોટર સાયકલ, એક મોબાઈલ ફોન વગેરે મળી કુલ ૧૪ લાખ ૯૪ હજાર ૫૦૦ રૂપિયાનો મુદ્દામાલ જપ્ત કર્યો હતો. પોલીસે જણાવ્યું છે કે, સાંયના રહેવાસી ગોપાલસિંહ જાડેજા (ઉ.વ.રપ), શિવાભાઈ જીવણભાઈ કોલી (ઉ.વ.૪૨) અને નરેન્દ્રસિંહ જાડેજા નામના ત્રણ બૂટલેગરે દારૂનો જથ્થો મગાવ્યો હતો. દરોડા દરમિયાન અલ્પસિંહ અને શિવો કોલી ઝડપાઈ ગયા છે.